Østre Vallesverd

Østre Vallesverd er ei bygd som ligger ca. 8 kilometer vest fra Lillesand. Denne bygda lå lengst øst i tidligere Høvåg kommune. Geografisk strekker bygda seg fra Kornbrekke langs Vallesverdvassdraget og -fjorden helt ut til Kvarsnes. Bygda grenser mot Fjeldal i øst og mot Trøe/Stendal i vest. Mesteparten av bebyggelsen ligger i området rundt E18. Det bor i dag ca. 100 mennesker i bygda.

Fra gammelt av gikk veien til Høvåg gjennom bygda. På midten av 50-tallet kom E18 med en massiv veiutbygging som skar tvers gjennom disse bygdene. Etter hvert er trafikken også blitt stor. I 2009 åpnet ny trasé noen kilometer lengre inn i landet. Trafikken ble flyttet bort fra bebyggelsen, og passerer nå nær Gåsetjønn som brukes mye av folk i bygda til bading og skøyteløp.

I gamle dager var Østre Vallesverd sentrum i distriktet. Her var det blant annet ei mølle, sagbruk, garveri, skole, landhandel, poståpneri, barkemølle, båtbyggeri og en kortere periode steinbrudd for gatesten. Bjorvika var utskipninghavn for ved, tømmer og stein. Det var også lenge rutebåttrafikk med anløp på allmenningen i Bjorvika av «Skjold». I nyere tid er det etablert klekkeri for ferskvannskreps og en hjortefarm der.

Navnet er sammensatt av to deler som begge betyr «fjord». Første ledd leder til «Vallangr» som er en gammel betegnelse på fjord. Det samme gjør «Vær».

 Referanser 

Kategori:Bosetninger i Lillesand
Kategori:Bygder og grender i Agder